Kremlinul a calificat drept „absolut inacceptabilă” decizia autorităţilor de la Chişinău de a-l declara persona non grata pe vicepremierul Dimitri Rogozin. Şi preşedintele Republicii Molodova Igor Dodon a criticat această măsură, pe care a numit-o „act de mare stupiditate politică” şi un deserviciu pentru Moldova şi pentru moldoveni.

„Situaţia cu Rogozin este absolut inacceptabilă”, a declarat secretarul de presă al Kremlinului, Dimitri Peskov, transmite News.ro.

La rândul său, preşedintele Republciii Moldova Igor Dodon a afirmat într-o postare pe Facebook că anunţul Chişinăului este „un act de mare stupiditate politică”.

„A-l declara pe prim-viceprim-ministrul Rusiei persona non-grata la noi e un act de mare stupiditate politică. Şi e un mare deserviciu pentru Moldova şi pentru moldoveni”, a scris Dodon, adăugând că nu ştie „dacă guvernanţii fac asta pe cont propriu sau, mai degrabă, sunt conduşi ca nişte marionete de peste Ocean”.

Ei îi acuză pe cei care au luat decizia în privinţa lui Rogozin că „au implicat Moldova într-un conflict diplomatic şi geopolitic fără precedent în ultimul sfert de veac”.